als_Latn dik_Latn sag_Latn
Presidenti amerikan Trump ka njoftuar sot se SHBA do të tërhiqet nga marrëveshja e Parisit për Klimën. Trump tha se ai është i shqetësuar për çështjet e mjedisit, por nuk mund të mbështesë një marrëveshje që ndëshkon SHBA-në.
“Për të përmbushur detyrën time solemne për mbrojtjen e Amerikës dhe qytetarëve të saj, Shtetet e Bashkuara do të tërhiqen nga akordi i Parisit për ndryshimet klimatike, për të nisur negociatat për të rihyrë në marrëveshjen e Parisit, ose në një marrëveshje tërësisht të re me kushte më të drejta për Shtetet e Bashkuara”- u shpreh Trump.
Krerët evropianë kanë lobuar për të bindur Trumpin që të mos tërhiqet, por ai ka thënë se anëtarë të Partisë së tij Republikane, si dhe industritë e qymyrit e naftës i kanë bërë presion të tërhiqet.
Marrëveshja e Parisit për Klimën e nënshkruar në vitin 2015 nga 195 vende, është pakti i parë ligjor për luftimin e ndryshimeve klimatike. Me këtë marrëveshje pothuajse çdo vend është pajtuar vullnetarisht të reduktojë emetimet e gazrave serë.
Shtetet e Bashkuara, nën ish-presidentin Barack Obama, ishin zotuar se do t’i reduktojnë emetimet deri në 28 përqind, deri në vitin 2025. SHBA është emetuesja më e madhe e gazrave pas Kinës. (M.D/Shuplaka)
als_Latn als_Latn als_Latn als_Latn als_Latn